Lørdag starter Toppserien igjen etter tre ukers pause. Men lagene skal bare spille tre runder før en ny ferie venter. På grunn av J20-VM i Japan spilles det ingen kamper her hjemme mellom 4. august og 23. september.
Arna-Bjørnar har medalje som mål, og ligger på tredjeplass etter tolv kamper. Kalvenes tror likevel at laget må ta flere poeng i høst enn i vår for å klare sesongmålet. Regjerende seriemester Røa fikk en treg start på sesongen, men er nå tilbake på vinnersporet. Damene fra Oslo vest jager bare to poeng bak Arna-Bjørnar.
- Vi har en litt bedre poengscore enn etter tolv kamper i fjor, det er ikke mer enn det må være, sier Kalvenes.
Særlig hjemmetapet for Kolbotn svir. Det nederlaget får Arna-Bjørnar sjansen til å revansjere 31. juli, når Kolbotn kommer på besøk i kvartfinalen i cupen.
- I seriekampen mot dem ledet vi to ganger, og slapp inn tre mål mot et lag som hadde scoret ti mål på ti kamper før de kom til Bergen. Det er godt å få den revansjemuligheten allerede nå. I tillegg var Kolbotn det eneste laget som kunne gi oss hjemmekamp, sier Kalvenes.
Han har en utfordring på midtstopperplass etter at Laila Himle røk det fremre korsbåndet tidligere i sesongen. Veronica Aasgård har steppet inn som vikar, men har egentlig lagt opp. 28-åringen blir med mot Kattem lørdag, men ikke etter det. Kalvenes jobber med å få inn en stopperløsning, men det skjer neppe før i spillepausen i august.